
YVONNE LINDSAY

FORTAPT UTEN DEG

Oversatt av Lena M. Bakke

Miniserie: I fedrenes spor


Familiefeider, rivaliserende rancher og vill kjærlighet – i Texas løper de hete følelsene gjennom generasjoner. Dette er tredje del i miniserien I fedrenes spor.

Den prisvinnende forfatteren Yvonne Lindsay er en av USA TODAYs bestselgende forfattere. Hun har gitt ut mer enn førtifem bøker som er solgt i over fem millioner eksemplarer verden over. Yvonne har alltid foretrukket historiene hun har i hodet fremfor virkeligheten, og hverdagen er en balanse mellom å skape egne hjertevarme historier eller lese andres bøker.


Denne boken er til alle drømmere og forelskede mennesker der ute. Måtte dere alltid få en lykkelig slutt.

November

«Hva mener du med at de har kansellert bestillingen?» Rosalind regnet seg frem til tidspunktet i Sydney i Australia, som Piers ringte fra, og forsøkte å være rolig. «De kan ikke bare kansellere uten videre.»

«De kan, og de gjorde det, Ros. De skylder på langvarige følger av pandemien og må ty til nedskjæringer. Beklager, men de synes at produktet vårt er en luksusvare i en tid der folk er mer forsiktig med pengene. Dette slår bredt om seg. Det vet vi begge.»

Filialsjefen hennes, Piers Benet, virket rolig, men så hadde han også hatt flere timer til å bearbeide nyheten som lett kunne senke Rosalinds firma.

«Påpekte du at de signerte kontrakten etter at pandemien hadde startet?»

«Ja, men de trekker seg uansett. Vi får beholde den første avbetalingen, så det er da noe.»

Det var en liten trøst sammenlignet med kontraktens fulle verdi, for ikke å snakke om verdien av å få motemerket hennes ut i alle de største klesforretningene i Australia, eller utgiftene hennes så langt.

«Så vi kan ikke gjøre noe?» sa hun bittert og travet rundt i hotellrommet.

«Ikke annet enn å håpe at kontaktene dine i New York gir oss nok oppsving til at vi kan holde oss flytende. Hvordan går det forresten i New York?»

«Jeg er faktisk ikke i New York ennå.»

«Ikke? Er det problemer?»

«Nei, ikke egentlig. Jeg … eh … tenkte jeg skulle stikke innom og hilse på Drake.»

«Drake Rhodes? Den Drake?»

Piers kjente godt til det korte, men hete forholdet hun hadde hatt med milliardæren fra Texas, de seks månedene han bodde og jobbet i Sydney, og han visste også at hun hadde forlatt Drake da det ble klart at han aldri ville gifte seg. Ettersom Rosalind ville ha mer enn bare glede her og nå, hadde hun motvillig avsluttet forholdet da han måtte fly hjem til Royal fordi halvsøsteren ble syk. Med tiden begynte hun å se litt annerledes på saken, og hun var villig til å gi dem begge en ny sjanse. Det var derfor hun bodde på Bellamy, i Royal i Texas, i stedet for New York. Kanskje var det et egoistisk valg, spesielt når firmaet hennes sto på randen av konkurs, men det var nødvendig. Hun måtte finne ut om hun hadde tatt det rette valget, for hun ville aldri tilgi seg selv hvis det å forlate ham var en forhastet avgjørelse.

Hun kunne ikke helt fatte at Drake hadde forsaket det travle og spennende livet deres i Sydney for å vende hjem til denne lille, og veldig landsens, byen. Hun visste at han hadde bodd i New York før han kom til Sydney, og hun kunne ikke fatte at han hadde vendt hjem til fødestedet sitt, en by han aldri hadde sagt noe godt om.

«Ja, den Drake», sa hun sakte. Piers ville neppe bli imponert.

«Er du sikker på dette, Ros? Du var ganske opprørt da du slo opp. Det siste du trenger nå, er mer følelsesmessig kaos.»

«Det går bra», svarte hun bestemt. «Det føles som jeg presset ham for hardt og for tidlig angående ekteskap. Kanskje han bare trengte litt mer tid. Hvis ting ikke ordner seg, drar jeg uansett til New York. Men jeg må vite det, Piers. Jeg kan ikke leve med ʼhva hvisʼ i bakhodet resten av livet.»

Filialsjefen hennes sukket tungt. «Pass på deg selv. Og fortell meg hvordan det går.»

«Det skal jeg. Og send meg rapporten om det økonomiske tapet som følge av den kansellerte bestillingen. Vi må visst bli kreative for å kvitte oss med det varelageret. Få noen på teamet til å undersøke muligheten for pop-up-butikker i både Australia og New Zealand.»

Innen de la på, var Rosalind fra seg av frustrasjon. Dette skulle ha vært det store gjennombruddet deres. Det hadde betydd alt for henne. Jo, hun var født amerikansk, men hun hadde bodd halve livet i Australia. Å erobre det australske markedet ville ha vært en barndomsdrøm som gikk i oppfyllelse.

Rosalind kastet et blikk på Cartier-klokken på håndleddet. Den hadde vært en fødselsdagsgave fra Drake. I kveld håpet hun den ville bringe lykke, så hun kunne vinne ham tilbake.

Det var å tide å gjøre seg klar for gallamiddagen på Texas Cattlemanʼs Club her i Royal. Hun hadde hatt flaks som fikk tak i en billett så sent, men hun visste at Drake ville være der, og forhåpentligvis ville den fantastiske skarlagenrøde kjolen hennes sjokkere ham nok til at han sa ja til en ny sjanse for dem. Etter samtalen med Piers trengte hun litt gode nyheter.

Rosalind tok seg god tid med sminken, som fremhevet de velformede kinnbeina og de store blå øynene. Hun lot det lange, blonde håret henge løst, men hadde krøllet det for å gi det litt mer volum, og etter litt hårspray var hun klar til å ta på seg kjolen.

Den dype utringningen på kjolelivet gjorde det umulig å bruke behå, og opphisselsen sitret i henne da brystvortene strøk mot kjolestoffet. Utringningen var ikke vulgær, men viste frem mer av den solbrune huden enn antrekkene hun vanligvis brukte. Den nedre delen av kjolen klistret seg til hoftene, med en splitt på den venstre siden, slik at beina vistes opp til nedre del av lårene når hun gikk.

Etter å ha tatt på seg de sølvfargede, høyhælte skoene, tok hun en siste titt i speilet. Hun var definitivt klar til å ta Drake med storm, slik at livet kunne vende tilbake til en bedre normalitet igjen.

Telefonen plinget med beskjed om at bilen ventet på henne. Rosalind slengte fuskepelskåpen over skulderen, hun trengte den en slik kald novemberkveld, grep sølvhåndvesken og satte kursen mot døren. Denne kvelden måtte lykkes. Med tanke på det som skjedde med firmaet hennes nå, orket hun ikke enda en fiasko.

Det var ganske fullsatt i ballsalen på klubben da hun ankom, og Rosalind var litt nervøs da hun leverte inn kåpen i garderoben og fant veien dit alle var samlet Alle lyttet til talene og presentasjonene av politifolkene, brann- og ambulansepersonalet.

En servitør passerte med et fat fullt av champagneglass, og hun grep et og studerte rommet mens hun nippet til det. Hun lette etter et kjent mørkt hode og brede skuldre. Drake var den typen mann som dominerte rommet, og for å være ærlig, var det mange andre menn som også gjorde det. Både mørkhårede og kjekke og helsikes tiltrekkende.

«Må være noe i vannet», mumlet hun.

«Vannet? Jeg kunne ha sverget på at det var champagne.»

Rosalind skvatt da hun hørte den dype, melodiske stemmen til høyre for seg. Hun snudde seg mot mannen og så det muntre glimtet i de mørke øynene. Det var enda et latterlig pent, overveldende eksemplar av en mann. Rosalind følte et uvelkomment støt av interesse, men det måtte bare være en instinktiv, kvinnelig reaksjon. Hun var ikke interessert i noen andre her enn Drake, men hun kunne allikevel verdsette en kjekk mann når hun så ham.

«Det var bare en kommentar», sa hun og nippet til vinen igjen.

«Første tegn på galskap.»

«Hva da?»

«Å snakke med seg selv. Påstår de.»

«Hva vet vel de?» svarte Rosalind.

«Nettopp. Jeg er Gabriel Carrington. Du er ikke herfra, vel?»

Hun grep hånden han holdt frem og kjente gnisten av interesse slå ut i brann da den varme hånden hans grep hennes.

«Rosalind Banks, og nei, jeg er ikke det.»

«En kvinne som ikke føler behov for å fortelle en fremmed alt om seg selv. Fornuftig.» Han slapp hånden hennes igjen. «Er du på besøk i Royal?»

Hun nikket. Hun ante ikke om planen hennes ville fungere. Hvis den gjorde det, ble hun kanskje her en stund før hun dro videre til New York. Hvis ikke, satt hun på neste fly til New York i morgen.

«Forretninger eller fornøyelser?»

«Fornøyelser, håper jeg», sa hun med et lite smil.

«Da ønsker jeg deg lykke til», sa han. «Veldig hyggelig å treffe deg, Rosalind.»

«Og deg.» Hun hevet glasset sitt i en liten skål, og han gjorde det samme med whiskyglasset.

Hun vendte blikket mot alle mennene i svart smoking og besmykkede kvinner i vakre selskapskjoler. Nå som talene var over, begynte dansegulvet å fylles av par. Gjennom trengselen fikk Rosalind et glimt av en veldig kjent profil. Drake. Han var her. Hun følte både lettelse og spenning. Hva ville han si når hun fortalte at hun hadde begått en stor feiltakelse og ville ha en ny sjanse? Det fant hun bare ut ved å kontakte ham, men hun ville ikke avbryte ham i dansingen.

Ros vendte oppmerksomheten mot kvinnen han danset med. Høy og slank, med vakkert rødt hår og utsøkt lys hud. Hun var ikledd en skreddersydd, mørkegrønn silkekjole som fremhevet hudfargen perfekt. Den hadde dyp utringning foran og bak, og ble holdt oppe av spagettistropper som fremhevet de feminine skuldrene. Hun var rett og slett perfekt.

Paret svingte rundt, og Ros fikk et glimt av kvinnens venstre hånd og den store diamantringen. Hun ble iskald før det slo henne at Drake kanskje bare danset med en venninne. Selv om han danset med rødtoppen, var de ikke nødvendigvis et par, eller et forlovet par.

«Ser du noen du kjenner?» spurte Gabriel Carrington.

Var han fortsatt her?

«Ja», sa hun. «Der borte, med kvinnen i den grønne kjolen.»

«Drake? Kjenner du ham?»

Intimt. «Vi møttes da han var i Sydney», svarte hun.

«Liten verden, ikke sant? Du er australsk.»

«Australsk-amerikaner, for å være mer nøyaktig.»

«Men du vokste opp der, ikke sant? Aksenten din?»

Hun nikket, med blikket klistret på grunnen til at hun var her.

«Hørte du om forlovelsen deres?» Gabriel gestikulerte mot paret med whiskyglasset. «Overrasket oss alle. Drake la aldri skjul på at han verken ville gifte seg eller ha en familie, men se på ham nå.»

Igjen ble hun iskald, og Rosalinds hånd skalv litt da hun slukte resten av champagnen. Kunne kvelden bli verre? Først nyhetene om firmaet hennes, og nå var hun for sent ute med Drake også?

«Nei», presset hun frem. «Har de vært forlovet lenge?»

«Ikke lenge. Her, la meg skaffe deg et nytt glass.»

Gabriel grep glasset henne og gestikulerte mot en servitør som straks kom med et nytt. Gabe klemte det nye glasset inn i hånden hennes.

«Vil du gratulere det lykkelige paret?» spurte han.

Ros så Drake og forloveden hans forlate dansegulvet. De var helt oppslukt av hverandre. Hun skar tenner da Drake senket hodet og hvisket noe i forlovedens øre som fikk henne til rødme før de gikk ut av døren.

«Ikke egentlig.» Hun tok enda en stor svelg av vinen.

«På det viset, ja.»

Hun så på ham. «Han visste ikke at jeg kom og vet ikke at jeg er her. Jeg foretrekker at det forblir sånn.»

«Greit. Skal vi finne et litt mer privat sted?»

«Takk.»

Han grep albuen hennes og geleidet henne til et mindre barområde og plasserte henne ved et bord.

«Går det bra?» spurte han.

«Etter hvert, så.»

Hun hadde allerede taklet skuffelsen over å miste Drake en gang, og for å være ærlig hadde hun ikke tenkt grundig nok gjennom dette. Hun burde ha undersøkt bedre før hun stakk innom denne avsidesliggende landsbyen.

«Godt å vite. Livet suger, ikke sant?»

«Virkelig. Jeg trodde ikke at Drake skulle finne en annen så raskt. Jeg hadde håpet …»

«Håpet?»

«At jeg kunne overbevise ham om at vi fortjente enda en sjanse.»

«Hva skjedde?»

Hun drakk resten av sitt andre champagneglass og vinket på servitøren for enda et.

«Jeg ville ha kjærlighet, ekteskap og evig lykke. Han ville ikke det. Eller ikke med meg, da.»

Lyden som unnslapp Gabriel, var en blanding av ironi og munterhet.

«Det du ønsker er veldig oppskrytt. Faktisk tror jeg ikke det finnes.»

«Hvorfor er du så skeptisk?» Brått var hun oppriktig interessert i mannen overfor seg.

«Folk lar deg bare se det de ønsker at du skal se. Det er aldri sannheten.»

«Aldri?»

Han ristet på hodet. «Faren min bedro moren min oftere enn jeg kunne telle. Det knuste hjertet hennes. Og jeg ligner vel henne mer enn jeg trodde, for kvinnen jeg trodde jeg elsket, bedro meg også. Det fikk meg til å innse at kjærligheten og evig lykke bare er et produkt fra en industri som prøver å selge falske drømmer.»

Ok. Hun forsto hvorfor han var så kynisk. Livet kunne virkelig skambanke deg. Det hadde det gjort med henne i dag.

«Du har vel kanskje rett. Jeg burde vel ha forventet dette med Drake. Det er rett og slett toppen av kransekaken på den bedritne dagen min så langt.»

«Å?»

Hun drakk litt mer champagne. Jo, hun var definitivt litt beruset. Det var en god følelse. Hemningene slapp litt taket. Den følelsen var absolutt å foretrekke fremfor det faktum at firmaet hennes hang i en tynn tråd og at planene for den romantiske fremtiden var knust.

«Før jeg kom hit i kveld, fikk jeg beskjed om at en forretningspartner kansellerte kontrakten med firmaet mitt. Vi taper nærmere en million dollar.»

Hun grøsset litt. Det var først da hun sa det høyt at det virkelig sank inn.

Gabriel plystret lavt. «Det er mye penger.»

«Jepp. Jeg trenger mer penger, raskt, ellers er kreditorene ute etter blodet mitt.»

«Det er synd at du ønsker deg den kjærlighet-og-evig-lykke-greia, ellers ville et ekteskap med meg ha fikset alle de økonomiske problemene dine.»

Hun rykket sjokkert til. Ekteskap? Med ham? Hvordan hadde de havnet der? Hun måtte ha drukket mer champagne enn hun trodde, for hun kunne ikke ha hørt rett. Men nysgjerrigheten fikk henne til å spørre.

«Ekteskap med deg? Forklar.»

«Jeg ønsker meg en arving, men jeg vil ikke ha komplikasjonene som følger med det.»

«Komplikasjoner? Slik som kjærlighet?»

Han hevet glasset i en skål. «Stemmer.»

«Så hva planlegger du? En surrogatmor eller noe?»

«Jeg er ikke helt motstander av ekteskap. Det jeg ønsker meg, er mer en forretningsavtale basert på fysisk forenlighet og gjensidig respekt. Faktisk betaler jeg et konsulentfirma for å finne akkurat den rette kvinnen. Når vi er gift, får hun et oppgjør, og når min kone gir meg arvingen jeg ønsker meg, får hun uhindret adgang til rikdommen min så lenge vi er gift. Enkelt.»

Rosalinds blikk gled over ham. Tykt, mørkt hår med litt krøller, dyr hårfrisyre. Brede skuldre, og et pent ansikt dominert av mørke, intelligente øyne. En fyldig underleppe, perfekt til å småbite på. Jøss, hvor kom det fra? Hun lot tankene vandre. Hun var lei av kjærlighet og skuffelse. Ikke bare i dag, men tidligere også. Her sto hun, fortsatt enslig og måtte utkjempe kampene selv. Litt økonomisk hjelp hadde vært fint nå. Hjelp uten en stor, personlig prislapp.

«Og planlegger du å prøve før du kjøper denne nye kona di?» Han lo, og noe knyttet seg hardt inni henne, før det spredde seg som en het spiral av begjær. Han var lett å hvile blikket på. Og en jente kunne bli beruset av den latteren. Men hun var vel nesten allerede beruset, og det var sannsynligvis derfor de neste ordene unnslapp henne. Hun var en kvinne som var sviktet, både i forretninger og privatlivet. Den sårede sjelen hennes trengte å bli verdsatt. Gabriel Carrington var forhåpentligvis mannen som kunne gjøre det.

«Kanskje vi allikevel er det vi begge trenger», sa hun smilende og hevet øyenbrynene. «I kveld i det minste.»

Gabe kikket på den vakre kvinnen som satt overfor ham, og kjente alle cellene i kroppen våkne. Logikken tilsa at dette ville være veldig dumt. Hun hadde kommet til Royal for å gjenoppta forholdet med Drake, en mann han kjente og respekterte, og ut fra det hun hadde fortalt, hadde de hatt et seriøst forhold i Australia. Seriøst nok til at hun hadde trodd at hun fortsatt hadde draget på ham.

Det gjorde ham til kveldens andrevalg, og den følelsen likte han ikke. Og hun hadde sagt at hun ønsket seg kjærlighet og evig lykke. Det var han overhodet ikke ute etter. Faktisk skulle han treffe sin nyeste match i morgen.

Det var noe av grunnen til at han bare hadde drukket to whisky så langt i kveld. Han måtte være klarhodet før det møtet, og hvis kvinnen viste seg å være en lovende kandidat, ville han ikke skremme henne vekk ved å være fyllesyk. Ingen kvinne ville ha en fyllik til ektemann, og et barn fortjente ikke en som far heller.

Dermed ventet det ham en veldig vanskelig avgjørelse. Den veldig vakre Ms. Rosalind Banks sendte ham alle de rette signalene. Hun var ikke ute etter noe seriøst nå. Så hvor galt ville det være å utnytte det hun foreslo? Han hadde aldri hatt mange engangsligg. Han respekterte både seg selv og sine mulige partnere for mye til bare å gripe nytelsen når han følte for det. Stålkontrollen var faktisk en av de tingene han var mest stolt over. Etter å ha sett hva farens utroskap hadde gjort med moren, hadde han innsett at tilfeldig sex kunne være veldig skadelig for alle involverte. Men både han og Rosalind hadde behov, og han tvilte ikke på at de ville være veldig gode til å fylle hverandres behov.

«Jeg beklager hvis likefremheten min fornærmet deg», sa Rosalind da tausheten hans vedvarte.

«Overhodet ikke», svarte han.

«Vi australiere kan være litt direkte noen ganger. Vanligvis gir det oss det vi ønsker, eller lar oss i det minste vite hvor vi står.»

«Jeg har også blitt beskyldt for å være for direkte til tider», svarte Gabe.

Han likte denne kvinnen. Ikke bare var hun fysisk tiltrekkende, men åpenhjertig også. Ikke lik mange kvinner han hadde møtt, og i hvert fall ikke som den utro forloveden hans, Francine.

«Unnskyld», sa hun. «Jeg bør nok dra til hotellet.»

«Nei, ikke dra. Jeg er overhodet ikke fornærmet. Faktisk synes jeg vi burde danse.»

Rosalind kikket overrasket på ham. Et lite smil trakk i de fyldige leppene. Hun fanget underleppen mellom perfekte hvite tenner og så ut til å tenke seg grundig om.

«Danse, sier du?»

«Vi kunne se hvor godt vi beveger oss sammen», svarte han smilende og hevet et øyenbryn.

Rosalind satte fra seg champagneglasset, reiste seg og glattet på kjolen. Han kunne ikke unngå å stirre på den velformede kroppen. Denne kvelden ville i det minste bli interessant. Gabe reiste seg og strakte frem en hånd.

«Skal vi?» spurte han.

Hun grep hånden og flettet fingrene i hans før hun førte ham mot ballsalen. Hånden hennes føltes liten i hans, og det føltes som om fingrene hennes skalv lett. Forventning eller anger over det vågale forslaget? Det ville han snart finne ut. Bandet spilte en rolig melodi, og Gabe tok henne i armene sine.

De beveget seg perfekt sammen. Det var som om de hadde danset slik mange ganger før. Menneskemengden rundt dem forsvant, og han konsentrerte seg kun om kvinnen i armene hans. Da underlivet hennes strøk mot hans, presset han hånden mot korsryggen hennes for å få henne nærmere. Fingrene hennes skalv ikke lenger, men da hun kjente det tydelige beviset på opphisselsen hans, grep den lille hånden hardere rundt hans, og hun kikket opp på ham.

«Jeg er fristet til å komme med et veldig kjent filmsitat akkurat nå», sa hun med glimt i øyet. «Men det aner meg nok hva svaret er.»

Han smilte tilbake og forandret elegant takten da bandet spilte en livligere melodi. Igjen fulgte hun ham sømløst i dansen, og de fortsatte rundt på dansegulvet. Hvis de beveget seg slik i offentligheten, hvor mye bedre ville det bli privat?

Gabe nikket til Jackson Michaels da han danset forbi ham og partneren på det fullsatte gulvet. Han husket diskusjonen deres tidligere på kvelden, da Jackson hadde spurte ham ut angående jakten på den perfekte kona. Selv om han ikke hadde gitt Jackson noe svar, så han vennens tanker spinne da blikket hans gled over Rosalind og tilbake til Gabe. Det korte, bifallende nikket fikk Gabe til å glise bredt.

«Hva er så morsomt?» spurte Rosalind.

«En venn spurte meg ut angående ekteskapsplanene mine tidligere i kveld, og jeg tror han akkurat godkjente deg.»

«Og gjør du det?»

«Kanskje vi burde prøve-før-du-kjøper, slik du sa, først.»

Hun stivnet litt og bommet på et trinn før hun tok seg inn igjen. «Kanskje vi burde det.» Hun kikket opp under halvlukkede øyelokk.

Det blikket var så sexy at begjæret brølte sultent inni ham.

«Vi burde stikke herfra», sa han mellom sammenbitte tenner.

«Jeg trodde aldri du skulle spørre.»

Gabriel grep Rosalinds hånd og førte henne raskt gjennom menneskemengden, mot utgangsdøren.

«Har du en kåpe?» spurte han bryskt, og da hun nikket, fortsatte han. «La meg hente den for deg.»

Hun ga ham garderobelappen.

«Straks tilbake, ikke gå noe sted.»

Han kom raskt tilbake og hjalp henne på med kåpen. Han tok på seg sin egen jakke og grep hånden hennes igjen. Utenfor ble bilen hans kjørt frem foran hovedinngangen.

«Til deg eller meg?» spurte han.

Hun stirret på ham i ti sekunder før hun svarte, og han lurte på om hun hadde ombestemt seg.

«Hvor langt er det til deg?» svarte hun. «Jeg bor på Bellamy, så hvis det er nærmere, foreslår jeg at vi drar dit.»

«Bellamy er definitivt nærmere.»

Han hjalp henne inn i bilen før han gikk rundt og satte seg på sjåførsiden. Selv om Bellamy var nært, føltes hver kilometer som ren tortur. Han kastet flere blikk på henne og forsøkte å se hva hun tenkte, men hun stirret bare forover mens bilen nærmet seg hotellet.

Gabe overlot bilen til en parkeringsbetjent, og med hånden mot Rosalinds korsrygg gikk de inn i hotellobbyen. Da hun satte kurs mot heisen, stoppet han henne.

«Problemer?»

Han stirret dypt inn i de klare, blå øynene.

«Er du sikker på dette?» spurte han.

«Definitivt», svarte hun bestemt. «Slutt å kaste bort tiden.»

Luften satte seg fast i lungene hans og han kunne ikke gjøre annet enn å følge henne til heisen, og kort tid etter, nedover korridoren til suiten hennes. Det var ingen skjelvinger i hånden hennes da hun la nøkkelkortet mot kortleseren på døren.

Rosalind gikk inn i suiten og gestikulerte at han skulle følge henne. Med det samme han passerte dørstokken, dyttet hun igjen døren, grep jakkeslagene hans og kysset ham hardt. Et kort øyeblikk var han overrumplet av det sultne kysset, men så kysset han henne like intenst tilbake.

Leppene hennes var myke og fyldige. Han ville bare smake på henne, hele henne, og hendene hans grep rundt rumpeballene hennes og klemte henne hardt mot ham, mot ereksjonen hans.

Hun smakte som champagne og noe annet søtt. En smak han ikke fikk nok av da tungen hans gled inn mellom leppene hennes, og han kysset henne dypere. Hun slapp jakkeslagene for å trekke jakken nedover skuldrene hans. De vek fra hverandre lenge nok til å fjerne yttertøyet, og så grep hun ham igjen.

«Jeg har hatt lyst til å gjøre dette siden jeg traff deg», sa hun før hun bet ham lett i underleppen.

«Bare det?» mumlet han mot munnen hennes. «Det er mer av meg.»

Hun lo lavt, og lyden fylte ham med en blanding av glede og begjær. Dette ville bli morsomt i tillegg til intenst. Han bare visste det. Akkurat som han visste at denne kvelden ikke ville ligne noe han hadde opplevd før. Hun var annerledes, og med henne kunne han også være annerledes. Han kunne glemme sorgen over familien sin. Han kunne late som om avstanden mellom ham og faren ikke var der. Og han kunne nyte at denne kvinnen visste like lite om ham som han visste om henne. De kunne bare være sammen. Utforske sammen. Finne nytelse i hverandre.

Rosalind trakk i sløyfen hans og åpnet den raskt. Hun kastet tøystykket på gulvet før hun begynte å åpne skjorteknappene. I samme øyeblikk som hun trakk tøyet til side og blottla huden hans, la hun munnen mot den ene brystvorten hans, og småbet i den mens hun skjøv skjorten og smokingjakken av ham slik at de også endte på gulvet.

Han kastet ikke bort mer tid. Han åpnet raskt glidelåsen i kjolen hennes og trakk kjolestoffet nedover skuldrene og armene hennes. Kjolen gled nedover og landet på gulvet sammen med klærne hans.

Blikket hans gled over huden hennes, og han stønnet. Brystene var struttende og runde. Han la hendene forsiktig rundt dem og strøk tomlene over de harde brystvortene med samme farge som mørk honning. Pupillene hennes ble større og kinnene lyserøde.

«Jeg vil smake på deg.» Begjæret gjorde stemmen hans hes. «Får jeg?»

«Å, ja.»

Han senket hodet, trakk en brystvorte inn i munnen og strøk tungen over den før han slapp den igjen. Hun skalv. Fingrene hennes flettet seg rundt bakhodet hans, klemte ham mot henne. Hånden hans gled ned til hoftene hennes, innunder blondetrusen, for å trekke den nedover, til den også landet ved føttene hennes. Hendene hans gled over de runde rumpeballene og nedover de velformede lårene. Hun spredde beina litt.

«Berør meg», krevde hun.

Han flyttet en hånd til forsiden av beinet hennes og strøk den sakte oppover. Han kunne kjenne heten stråle ut fra midtpunktet hennes, og det gjorde ham enda mer opphisset. Fingrene hans strøk lett over kjønnet hennes, og hun var allerede våt. Hun grep ham hardt om skuldrene, neglene boret seg inn i huden hans. Det var så opphissende at han nesten følte seg uovervinnelig.

Han begjærte henne mer enn han noensinne hadde begjært noen før, og det var uforståelig. De hadde akkurat møttes, og her var de. Ereksjonen hans gjorde nesten vondt. Han var så hard og trengte å begrave seg dypt inni henne. Han måtte tvinge seg til å fokusere på hva han gjorde med henne nå. Hun ble kortpustet da han støtte en finger inn i henne og trakk den ut for å kjærtegne klitten før han gjentok bevegelsen.

Hun åpnet beltet hans og trakk buksen og boksershortsen nedover, før hun grep rundt staken hans og strøk hånden frem og tilbake. Han stønnet da lidenskapen skjøt gjennom ham.

«Jeg vil ha deg inni meg», presset hun frem.

«Tro meg, det vil jeg også», knurret han tilbake.

«Nå!»

Hun la et bein over hoften hans, og han grep henne om baken og løftet henne høyere til han kunne kjenne tuppen av ereksjonen mot den hete åpningen hennes.

«Gabe, nå!»

«Beskyttelse», brummet han og kjempet mot trangen til bare å ta henne.

«Jeg er trygg. Jeg bruker pillen, og jeg er frisk. Vær så snill, Gabe, ta meg.»

Han visste at han var frisk, for ekteskapsformidleren hadde krevd at han testet seg, og nå orket han ikke å vente lenger. Han klemte henne hardt mot veggen da han støtte inn i henne.

«Jaaaa», hveste hun mot øret hans.

Det var galskap og perfekt på samme tid. Han beveget hoftene hardere og raskere til han var på randen av klimakset. Men han kunne ikke gi seg hen, ikke før hun var tilfredsstilt. Han åpnet øynene og så på henne. Rosalinds kinn var røde, øynene skinte av opphisselse og hun pustet raskt. Hun ropte ut, og han kjente musklene hennes trekke seg sammen rundt ham, strammere og strammere, til orgasmen skjøt gjennom henne. Det føltes som om hun ga ham en utrolig gave, denne intimiteten når han så henne komme, og det var nok til å sende ham over kanten. Orgasmen skylte over ham.

Han visste ikke hvor lenge de ble værende slik. Åndedrettene deres tunge og raske, kroppene glatte av svette. Til slutt lot hun et bein gli ned igjen, og han trakk seg motvillig løs fra henne.

«Går det bra?» spurte han.

Hun smilte som en katt som hadde fått fløte. «Å, ja. Det var flott, som en begynnelse.»

Det trakk muntert i munnvikene hans. «Begynnelse?»

«Vel, hovedretten og desserten gjenstår ennå, vel?»

Han smilte bredere. «Akkurat.»

Han gikk ut av buksene sine og kvittet seg med skoene og sokkene, mens hun gikk mot soverommet. Synet av henne, naken, bortsett fra de sexy høyhælte skoene, var nok til at han raskt ble verkende opphisset igjen. Han fulgte henne inn på soverommet, til sengen.

Det var overhodet ikke dette han forventet da han dro til klubben denne kvelden, men kvelden hadde virkelig blitt bra.

*

Gabe forlot motvillig Rosalinds suite noen timer senere. Det hadde vært fristende å bli lenger, men han måtte komme seg hjem til ranchen, ta seg en dusj og skifte klær, før han dro til byen igjen og et frokostmøte på Royal Diner.

På hele kjøreturen hjem så han for seg natten han hadde hatt med den utsøkte og talentfulle Ms. Rosalind Banks. De hadde hatt en spesielt intim forbindelse på soverommet, og utenfor også, husket han med et bredt glis. Og selv om han bare hadde fått en time eller to med søvn, følte han seg mer oppfrisket enn på veldig lenge. Det var sikkert like greit at de ikke passet sammen i Masterplanen hans for fremtiden. Han følte allerede en følelsesmessig trang til å vende tilbake til henne, og han hadde sverget aldri å føle det for noen kvinne igjen.

Nei, Rosalind Banks var bra for en natt, bedre enn bra, og det var det. For dem begge. De hadde forskjellige forventninger til livet, noe som var synd, men slik var det.

Han vendte tankene til den potensielle konekandidaten han skulle treffe denne formiddagen. Ekteskapsformidleren hadde bare gitt ham et bilde og det mest grunnleggende med høyde, vekt og jobb, men ingenting personlig. Ingenting om hvordan hun ville lukte når han gikk tett innpå og løftet håret for å snuse på halsen hennes. Ingenting om hvor myk huden hennes ville føles under de litt trælete fingrene hans.

Gabe tvang tankene tilbake på veien. Nei, han skulle ikke tenke på kvinnen han akkurat hadde forlatt i en varm seng. Innen han kom tilbake til ranchen og raskt tok en dusj og skiftet før han igjen satte kursen mot byen, begynte han å føle seg sliten. Kanskje var ikke dette så lurt, men det var for sent å trekke seg nå. Han hadde betalt, han hadde gitt klar beskjed om forventningene sine, og ekteskapsformidleren hadde lovet å levere.

Og leverte gjorde hun. Den mulige konekandidaten var en vakker, elegant og begavet kvinne. På mange måter var hun den feminine versjonen av ham selv. Lei av kjærlighet, men fortsatt med håp om stabilitet og familie. Men uansett hvor godt de passet sammen, klarte han ikke å oppdrive et snev av interesse. Og han hadde i det minste håpet at hans kommende brud skulle vekke en liten gnist i ham.

Han stakk gaffelen i en baconbit og snurret den i lønnesirupen han hadde tømt over pannekakestabelen, mens han lurte på hva Rosalind spiste til frokost. Raskt flyttet han oppmerksomheten over til stevnemøtet sitt.

«Beklager, hva sa du?» spurte han og forsøkte å fremstå som han ikke kjedet vettet av seg.

«Kvinnen der borte, hun stirrer sånn på deg. Og nå kommer hun jammen hitover.»

Gabe kikket opp og så en liten blondine gå selvsikkert mot bordet deres.

«Venninne av deg?» spurte kvinnen overfor ham.

«Nei, ingen venninne av meg.»

Han gjenkjente henne umiddelbart. Sierra Morgan. Journalisten fra America-magasinet. Hun var også frilanser for Royal Gazette og hadde i det siste jobbet med en historie om at Cammie Wentworth fant en babygutt på bagasjelokket til bilen sin. Ms. Morgan kom egentlig til Royal for å skrive om tiårsjubileet for at Texas Cattlemanʼs Club slapp inn kvinnelige medlemmer, men hun lette stadig etter andre historier og hadde mast på ham om familiehistorien hans tidligere. Han hadde avvist henne, men hadde på følelsen at hun ikke ville la seg avvise lenger.

«Hei», sa hun med et bredt smil da hun kom frem til bordet. «Mr. Carrington, du husker vel meg? Sierra Morgan, undersøkende journalist.»

«En journalist?» Gabes konekandidat kikket irritert på ham. «Jeg snakker ikke med journalister. Privatlivet mitt er privat. Og for å være ærlig, tror jeg ikke du er det jeg er ute etter. Takk for frokosten, men jeg stikker.»

Hun reiste seg, grep vesken og satte kurs mot døren. Gabe så forbløffet etter henne.

«Var det noe jeg sa?» spurte Sierra Morgan og satte seg i stolen som nå var ledig.

Gabe så på henne. «Ser slik ut.»

«Beklager, men jeg ville virkelig snakke med deg. Du vet at jeg vil intervjue deg om familiehistorien din, og dette må vel være et godt tidspunkt?»

Det var aldri et godt tidspunkt for ham.

«Familiehistorien min er ikke et samtaleemne», sa han bestemt.

«La meg i det minste dele noe med deg, for å se om det kanskje ringer en bjelle.»

Hun var pågående. Gabe sukket og løftet hånden for å bestille mer kaffe.

«Greit.» Kanskje ble han raskere kvitt henne hvis han hørte hva hun hadde å si. «Jeg kan lytte, men det er alt.»

Hun smilte og bestilte kaffe selv da servitøren kom bort. Da kaffen kom, tok hun en slurk før hun satte kaffekruset på bordet.

«Du vet vel at baby-Micahs mor, Arielle Martin, hadde jobbet på eldreboligen Royal Assisted Living Center før hun døde? Jeg har hørt at du traff henne.»

Gabe nikket. Han hadde hørt om den stakkars kvinnens bortgang, og visste fra det korte møtet deres at hun hadde vært en lovende fotojournalist før det tragiske dødsfallet.

«Dagboken hennes forteller oss at hun var fascinert av hundreåringen som bor her, Harmon Wentworth. Han fortalte henne en historie som den mektige familien hans hadde holdt hemmelig, men nå hadde han avgjort at noen burde få høre sannheten. Sent i livet fant han ut at han var adoptert av Wentworth-familien. Og noen notater i Arielles dagbok tilsier at Harmon muligens er forbundet med Langley-familien.»

Gabe ble litt urolig. Langley-familien hadde bodd lenge i Royal, faktisk hadde de vært med å grunnlegge Texas Cattlemanʼs Club. Han visste at Sierra var i byen for å skrive om klubbens spesielle jubileum, men hva i helvete hadde hun avdekket?

«Fortsett», sa han.

«Så vidt jeg kan forstå, forsøkte Arielle å snakke med Wentworth-familien om forbindelsen, men de ville ikke snakke om det. Hun fortsatte å grave og nevnte et annet navn i dagboken, Violetta Ford. Det var understreket tre ganger, så det måtte være viktig.»

Gabe hadde hørt om Ford-kvinnen. Hun hadde vært litt av en opprører i sine dager. En gammel peppermø som drev den lille ranchen sin på egen hånd, til hun fikk selskap av en ung kvinnelig kvegarbeider, Emmalou Hilliard, som var nittini år nå. Som rancheier hadde Violetta Ford forlangt å bli medlem av den nylig grunnlagte Texas Cattlemanʼs Club, men kjønnet hennes hadde gjort det umulig. Noe hun ikke så ut til å godta, for hun hadde solgt ranchen og forlatt byen kort tid etter.

Sierra snakket fortsatt, så han tvang oppmerksomheten tilbake til det hun sa.

«Jeg tror denne Violetta Ford kan ha vært Harmon Wentworths biologiske mor, men jeg må finne noen som kan ha hørt om at hun kanskje hadde en affære med en annen rancheier i distriktet. Jeg vet at familien din var naboer med Wentworth-familien den gangen, og Arielles dagbok forteller meg at hun snakket med deg. Kan du fortelle meg noe mer? Har du hørt om Violetta Ford, og kan en av dine forfedre muligens ha hatt en affære med henne?»

Gabe ristet sakte på hodet.

«Alle her har hørt om Violetta Ford, men du tar feil hvis du tror at hun var Harmon Wentworths biologiske mor. Du kan knapt holde noe hemmelig i Royal nå for tiden, hvor mye vanskeligere var det ikke den gangen, da innbyggertallet var mye lavere? Ms. Morgan, du må nok snakke med Wentworth-familien om dette. Jeg kan i hvert fall ikke hjelpe deg, og jeg vet at ingen i min familie vil være interessert i å grave i gamle historier.»

Journalisten snøftet frustrert. «Hva feiler det dere folk? Vil dere ikke hjelpe en gammel mann å finne røttene sine? Er ingen her interessert i fortiden?»

«Du vil oppdage at vi beskytter fortiden og folkene våre sterkt. Beklager, men det er alt jeg vil si.»

«Dette er ikke siste gang vi møtes. Jeg gir meg ikke.»

Hun samlet sammen tingene sine og dro. Kaffen hans hadde blitt kald, så han slengte flere sedler på bordet og reiste seg for å dra tilbake til ranchen. Utenfor så han Ms. Morgan sette seg inn i bilen og kjøre vekk. Hun var virkelig pågående. Men problemet var hva i helvete hun kunne komme til å avdekke med den besluttsomheten.

